मिताली की पारी से भारत ने मैच और सीरीज जीती  
भारतीय टीम ने टॉस जीतकर पहले बल्लेबाजी करते हुए मिताली के नाबाद 51 रन की बदौलत पांच विकेट पर 128 रन बनाए।
स्टार बल्लेबाज मिताली राज की नाबाद अर्द्धशतकीय पारी और प्रियंका राय की शानदार गेंदबाजी से भारतीय महिला टीम ने वेस्टइंडीज को तीसरे और अंतिम ट्वेंटी-20 अंतरराष्ट्रीय क्रिकेट मैच में 15 रन से हराकर सीरीज 2-1 से जीती।  भारतीय टीम ने टॉस जीतकर पहले बल्लेबाजी करते हुए मिताली के 46 गेंद पर तीन चौकों की मदद से बनाए गए नाबाद 51 रन की बदौलत पांच विकेट पर 128 रन बनाए।  वेस्टइंडीज की टीम इसके जवाब में नौ विकेट पर 113 रन ही बना पाई। उसकी तरफ से केवल स्टैसी एन किंग (37) ही गेंदबाजों का डटकर मुकाबला कर पाई। भारत की तरफ से प्रियंका ने 17 रन देकर तीन और सोनिया डाबिर ने 10 रन देकर दो विकेट लिए।  भारत को पूनम राउत (15) और अमिता शर्मा (14) ने तेज शुरुआत दिलाई जिसे मिताली, हरमनप्रीत कौर (22) और प्रियंका (12) ने आगे भी जारी रखा। वेस्टइंडीज की तरफ से शेमेनी कैंपबेल ने 20 रन देकर तीन विकेट लिए।  वेस्टइंडीज की शुरुआत अच्छी नहीं रही और एक समय उसका स्कोर चार विकेट पर 31 रन था। उसने इसके बाद भी नियमित अंतराल में विकेट गंवाए। किंग के अलावा उसकी तरफ से केवल शेनेल डेले (19), डींड्रा डोटिन (18) और पर्ल एटिनी (नाबाद 11) ही दोहरे अंक में पहुंच पाई।  भारतीय महिला टीम ने इससे पहले वेस्टइंडीज से एकदिवसीय सीरीज 3-2 से जीती थी।